張宗孟

張宗孟，字泗源，山西定襄縣人，天啓甲子舉人，崇禎戊辰進士「張宗孟，東霍都人，書經。天啓甲子舉人，戊辰進士。初任河南商邱縣知縣，補陝西鄠縣知縣，特陞潼關道。為人直戅不阿，課文養士，陶成者多，鄠人為建生祠以祀之。去官後，仍携庶子居於鄠。及卒，長孫張琬扶櫬歸葬定襄。」，（雍正）《定襄縣志》卷之六，二年任商丘知縣「二年，張宗孟，山西定襄人，進士」（康熙）《商邱縣志》卷之五，任西安府鄠縣知縣「文林郎西安府鄠縣知縣張宗孟泗源山西定襄縣人戊辰進士」，《崇禎十二年陜西鄉試錄》「山西張宗孟，崇禎九年以進士令鄠。時流寇遍關，關中焚掠及鄠。公聞警，兼程閒道入，率民登陴，賊中宵遁。公憫小民望賊奔入城，卒膏賊斧，乃擇形勝，建堡寨六十六所，每堡選參謀團練諸長，給以令箭與棍。堡得義勇三百，月三操，多給火器，總計鄉兵二萬一千餘。而城中㵎隅築敵臺，中心建文昌閣，覘備所向。由是賊破他縣，而鄠不敢犯。常一過城下，公登城謂之曰：爾知我有備乎？曰：知之，借道耳。公無我躡。其為賊所畏如此。昔正徳初年，流賊劉六、趙風子所至皆破。許逵令樂安，預築城浚隍，使民各築牆，牆高過屋，簷下開竇，僅容一人執刀，俟餘入隊伍，令曰：守吾令，視吾旗鼓，違者從軍法。因設伏巷中，洞開城門，賊至，旗舉伏發，盡擒斬之。後人作詩頌逵，以顏平原配，曰平原太守樂安令。公之此舉，比于樂安，計畫愈周，規橅愈大矣。」，《天香閣隨筆》卷一，陞刑部主事，題陞潼關道僉事。「張宗孟，字泗源，山西定襄人。進士。初到任，寇薄城下。公於路聞警，兼程而進。至則四門皆士，野服從間道上登陴鼓勵，守者無畏，賊中宵遁矣。其治鄠，一切詞訟悉停罷。城四隅建敵樓，重劵四門，與敵樓等。剏懸樓四十二座，建堡六十六處，設火器，無制不備。賊過城下，公登城親論曰：爾賊知我有備乎？賊曰：知有備，不敢攻，但恐躡我後耳。公曰：女去不女躡也。嗣後過城下，輒相戒母犯。建市心樓，做省城鐘樓之制，重修大尤殿，移泮池，置櫺星門外。居恒講說，開導羣庠之子弟，而課其殿最。廉以潔己，慈以惠下。與人語，煦煦可親，而階庭肅穆，吏胥奔走無錯趾，糧不徵而足。其他諸臺別有徴調，即疾聲而呼，不為應，終不怨屈吾民，以供逢諛。左師兵過各處，俱進城，公拒之，一切供億俱置城外，扄其門，因揑譛督院上其事，奉旨勘問。士民保留帶印七閱月，修建勤敏如故。新任者到，公避居渭南，候復旨。新令以計典去，士民復留，乃以降級攝令事。公於士民益熟悉，士民益愛戴，宛若家人父子。任八年，陞刑部主事，題陞潼關道僉事。」，（康熙）《鄠縣志》卷五

註釋

Category:定襄人
Category:天啓四年甲子科山西鄉試舉人
Category:明朝商丘縣知縣
Category:明朝鄠縣知縣
Category:明朝刑部主事
Category:明朝陝西按察司僉事